CELEX: 62013CN0248
Language: sk
Date: 2013-05-06 00:00:00
Title: Vec C-248/13: Žaloba podaná 6. mája 2013 — Európska komisia/Rada Európskej únie

15.6.2013   
            
            
               SK
            
            
               Úradný vestník Európskej únie
            
            
               C 171/25
            
         Žaloba podaná 6. mája 2013 — Európska komisia/Rada Európskej únie
   (Vec C-248/13)
   2013/C 171/48
   Jazyk konania: francúzština
   
      Účastníci konania
   
   
      Žalobkyňa: Európska komisia (v zastúpení: J. Currall, J.-P. Keppenne a D. Martin, splnomocnení zástupcovia)
   
      Žalovaná: Rada Európskej únie
   
      Návrhy žalobkyne
   
   
               —
            
            
               určiť, že Rada si tým, že neprijala návrh Komisie týkajúci sa nariadenia Rady, ktorým sa od 1. júla 2012 upravujú odmeny a dôchodky úradníkov a ostatných zamestnancov Európskej únie a opravné koeficienty, ktoré sa vzťahujú na tieto odmeny a dôchodky, porušila povinnosti, ktoré jej vyplývajú zo služobného poriadku,
            
         
               —
            
            
               zaviazať Radu na náhradu trov konania.
            
         
      Žalobné dôvody a hlavné tvrdenia
   
   Touto žalobou žalobkyňa tvrdí, že Rada v rozpore s právom neprijala návrh nariadenia Komisie o úprave odmien a dôchodkov úradníkov podľa článku 3 prílohy XI služobného poriadku, hoci zo záväzného znenia tohto článku vyplýva, že spôsob ročnej úpravy uvedených odmien a dôchodkov je automatickým konaním, ktoré neponecháva Rade žiadny priestor na voľnú úvahu. Vyššie citovaný článok zaväzuje Radu prijať návrh Komisie pred 31. decembrom bežného roka. Komisia Rade vytýka, že sa obmedzila na konštatovanie, že nemala kvalifikovanú väčšinu na prijatie návrhu Komisie týkajúceho sa úpravy platov, ako aj opravných koeficientov stanovených v prílohe XI služobného poriadku. Podľa žalobkyne, Rada v skutočnosti a bez odôvodnenia uplatnila článok 10 prílohy XI, pričom nezohľadnila právomoci Komisie a Parlamentu. Rada týmto konaním porušila nielen už citované ustanovenia, ale tiež zásadu inštitucionálnej rovnováhy, a dopustila sa tak zneužitia právomoci.